Title: Hlavná iniciatíva stratégie Európa 2020
Author: Ing. Martin Hlinka
Last saved by: tomasovic
Company: mhsr

Príloha č. 1
Hlavná iniciatíva stratégie Európa 2020
Únia inovácií
	
Desať kľúčových prvkov Únie inovácií 

-	Európske inovačné partnerstvá zmobilizujú zúčastnené strany, či už celoeurópske, vnútroštátne, regionálne, verejné alebo súkromné, v rámci dobre vymedzených cieľov v oblastiach politiky, ktoré kombinujú riešenie spoločenských výziev s potenciálom Európy stať sa svetovým lídrom. Partnerstvo skvalitní výskum a vývoj, skoordinuje investície, urýchli normalizáciu a zvýši dopyt. Komisia poskytne počiatočný kapitál, aby pritiahla financovanie zúčastnených strán. Pilotné partnerstvo pre aktívne a zdravé starnutie sa vytvorí začiatkom roka 2011. Jeho cieľom bude predĺžiť obdobie nášho života do roku 2020 o 2 roky, v ktorom sa tešíme dobrému zdraviu. Nasledovať budú ďalšie partnerstvá týkajúce sa oblastí ako sú energia, „inteligentné“ mestá a mobilita, úspora vody, neenergetické suroviny a udržateľné a produktívne poľnohospodárstvo.

-	Komisia zhromaždila 25 ukazovateľov v porovnávacej tabuľke Únie inovácií a kontrolný zoznam vlastností úspešných inovačných systémov. Vytvorí sa nový ukazovateľ týkajúci sa podielu rýchlo rastúcich inovačných spoločností v ekonomike. Komisia bude podporovať systém nezávislého hodnotenia univerzít.

-	Komisia predloží opatrenia na zlepšenie prístupu k finančným prostriedkom. Navrhne režim cezhraničného rizikového kapitálu a v spolupráci s Európskou investičnou bankou posilní režimy EÚ, akým je napríklad finančný nástroj na zdieľanie rizík a vymenuje vedúceho pracovníka na posilnenie cezhraničného súladu inovačných podnikov s investormi.

-	Posilnia sa existujúce výskumné iniciatívy. Komisia navrhne opatrenia na vytvorenie Európskeho výskumného priestoru, ktorý je právnym záväzkom vyplývajúcim z Lisabonskej zmluvy, do roku 2014. Znamená to väčšiu súdržnosť medzi európskymi a vnútroštátnymi výskumnými politikami, zníženie byrokracie a odstránenie prekážok mobility výskumných pracovníkov, ako je napríklad neexistujúca možnosť prenosu dôchodkových práv. Výsledkom bude aj maximalizácia otvoreného prístupu k výsledkom verejne financovaného výskumu. 8. rámcový program sa vypracuje tak, aby podporoval stratégiu Európa 2020. Európska rada pre výskum a Európsky technologický inštitút sa budú aj naďalej rozvíjať. Komisia posilní vedeckú základňu pre tvorbu politiky prostredníctvom svojho spoločného výskumného centra.

-	Komisia v roku 2011 zriadi Európsku radu pre dosiahnutie vedúceho postavenia Európy v dizajne a európske označenie špičkového dizajnu.

-	Komisia v roku 2011 začne hlavný program výskumu verejného sektora a sociálnej inovácie a vypracuje porovnávaciu tabuľku inovácií v európskom verejnom sektore. Navyše odštartuje pilotný projekt európskych sociálnych inovácií s cieľom poskytnúť expertízu sociálnym inovátorom a navrhnúť, aby sa sociálne inovácie stali hlavným zmyslom programov v rámci Európskeho sociálneho fondu. Bude viesť konzultácie so sociálnymi partnermi o rozširovaní inovačnej ekonomiky do všetkých pracovných úrovní.

-	Komisia navrhuje, aby vlády vyčlenili osobitné rozpočtové prostriedky na verejné obstarávanie v oblasti inovačných výrobkov a služieb. Vytvoril by sa tak trh verejného obstarávania v hodnote minimálne 10 miliárd Eur ročne pre inovácie, ktorými sa zlepšujú verejné služby. Komisia poskytne zmluvným subjektom z rôznych členských štátov poradenstvo pri spoločnom verejnom obstarávaní.

-	Začiatkom roka 2011 vypracuje Komisia legislatívny návrh na urýchlenie a modernizáciu procesu stanovovania noriem s cieľom umožniť interoperabilitu a podporiť inovácie. 

-	Režim duševného vlastníctva v Európe je potrebné zmodernizovať. Dohoda o patente EÚ by podnikom ročne ušetrila 250 miliónov Eur. Komisia v roku 2011 predloží návrhy týkajúce sa európskeho trhu vedomostí pre patenty a poskytovanie licencií. 

-	Na účely podpory inovácií sa preskúmajú rámce štrukturálnych fondov a štátnej pomoci. Komisia pomôže členským štátom lepšie využiť 86 miliárd Eur zo štrukturálnych fondov určených na výskum a inovácie na obdobie rokov 2007 až 2013. Navrhne rámec štrukturálnych fondov po roku 2013 s väčším zameraním na inovácie. V roku 2011 preskúma rámec štátnej pomoci.